În 19 iunie 2021, avocata Monica Cioată era găsită pe asfalt, fără suflare. S-ar fi aruncat de la etajul 6, însă anchetatorii și-au dat seama de la bun început că ceva nu este în regulă. Asta, în condițiile în care femeia era gravidă și se știa în bloc că se ceartă foarte des cu iubitul avocat, pe numele său Sebastian Felecanu.
După aproape 3 ani, avocatul Adrian Cuculis a vorbit despre un nou raport care "vine și distruge întreaga apărare a lui Felecanu". Avocatul Sebastian Felecanu a negat mereu că i-ar fi făcut ceva iubitei, însă dovezile adunate în acești trei ani îl contrazic.
"Proba aceasta era ultima din şirul lung de probe ce îi erau în defavoarea inculpatului. Probabil că vorba din lumea criminalistică morţii vorbesc, este adevărată. Raportul s-a bazat pe efectuarea unui experiment judiciar şi a fost analizată la propriu la microscop", mai arată Cuculis.
În aceste condiții, specialiștii au constatat că femeia a fost aruncată de pe balcon, pentru că s-au descoperit urme striate multiple pe corp care atestă că femeia s-a zgâriat de fațada clădirii în timp ce se zbătea să nu fie aruncată pe geam. "Evenimentul petrecut în dimineaţa zilei de 19.06.2021, în jurul orei 4.05, în imobilul din municipiul Iaşi, soldat cu căderea de la înălţime a numitei Cioată MOnica şi decesul acesteia, nu a avut un caracter suicidal, victima fiind scoasă, contrar voinţei sale, pe fereastra bucătăriei apartamentului în cauză cu picioarele înainte şi cu faţa în jos, către pervazul ferestrei.
Urmele striate multiple, care atestă interacţiunea dinamică între partea frontală a victimei (corp şi obiecte de vestimentaţie) şi tencuiala exterioară a clădirii, indică faptul că victima s-a zbătut pentru a scăpa din situaţia în care a fost adusă fără voia ei, ceea ce exclude categoric ipoteza sinuciderii", este precizat în raport.
Cu toate acestea, experții recunosc că nu pot stabili dacă victima a fost aruncată sau doar a fost scăpată în timp ce era ținută în afara ferestrei. Anchetatorii au ajuns la concluzia că în noaptea respectivă Monica și iubitul său se întorceau de la o petrecere. S-ar fi certat din nou, așa cum o făceau mereu, astfel că bărbatul a aruncat-o pe geam.
Bărbatul ar fi coborât să vadă care este starea victimei doar după ce acolo au ajuns polițiștii, probabil pentru a-i induce în eroare. Conform expertizei medico-legale femeia era însărcinată. Individul a fost reținut acum pentru 24 de ore. Acum, bărbatul va fi judecat pentru omor calificat.
"La data de 15.07.2022, procurorul din cadrul Parchetului de pe lângă Curtea de Apel Iaşi a dispus punerea în mişcare a acţiunii penale faţă de inculpatul Felecanu Sebastian, avocat în Baroul Iaşi, pentru săvârşirea infracţiunii de omor calificat, prevăzută de art. 188 al.1 C.p. şi art. 189 al. 1 lit. g) C.p. rap. la art. 199 al.1 C.p. Inculpatului i-au fost aduse la cunoştinţă calitatea procesuală şi acuzaţia, în conformitate cu prevederile art.309 C.p.p.
Faţă de inculpat a fost luată măsură reţinerii pentru 24 de ore, iar dosarul a fost înaintat către Curtea de Apel Iaşi cu propunerea de luare a măsurii arestării preventive. Facem precizarea că punerea în mișcare a acțiunii penale este o etapă a procesului penal reglementată de Codul de procedură penală, având ca scop crearea cadrului procesual de administrare a probatoriului, activitate care nu poate, în nici o situație, să înfrângă principiul prezumției de nevinovăție", au transmis reprezentanții Parchetului de pe lângă Curtea de Apel Iași.